Sikkerhedsbrist: Det overgår min vildeste fantasi

To DR-journalister har undersøgt, om de mange filer, som ligger frit fremme, er følsomme eller ej. Efterfølgende har vi kontaktet en række personer og advaret dem om, at de havde offentliggjort dele af deres privatliv.

De anede det ikke.

En af dem er Niels Kjærgaard Madsen, der studerer biomedicin på Aarhus Universitet.

- Det er ikke rart, at man bliver kigget over skulderen. Jeg havde aldrig tænkt, at filerne lå frit fremme. Jeg havde regnet med, der var et kodeord. Det er lidt træls, siger Niels Kjærgaard Madsen.

Han havde især lagt dokumenter om studiet og job frem og glæder sig over, at der ikke var meget følsomme oplysninger:

- Men det kunne, der godt have været, siger han.

Mikkel Hasle fra Aarhus havde mest ældre dokumenter om blandt andet jobsamtaler og budget på sin netværksharddisk, som han sjældent bruger.

- Vi tilstræber os på at være meget private og går op i sikkerhed. Det har i hvert fald ikke været tiltænkt at dele de her dokumenter. Jeg havde ikke i min vildeste fantasi tænkt, at min netværks-harddisk skulle give andre den adgang, som den gør, siger han.

Mikkel Hasle har lige som flere andre personer, DR har kontaktet, fået lukket sikkerhedshullet.